Асен Босев
Палката на диригента

chitanka.info

Чародейна е палката

на диригента.

Като молив е малка тя,

ала в момента

на размаха й —

песните

струйват от хора

и политват с небесните

птици в простора!

Дирижира симфония

палката тънка

и ни гали с хармония

нежна и звънка.

Тя завежда зад граница

пойни състави.

Дава ритъм на танеца —

плавен го прави.

Другоземци унесени

трепкат щастливи

в тия мигове песенни,

медно-звънливи.

С тая палка България

где ли не мина —

заблестя в лъчезарие

вред по чужбина!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.